RESOLUCIÓN do 28 de xaneiro de 2005 pola que se convocan unhas Xornadas intercontinentais sobre a constitucionalización na Unión Europea e as súas implicacións para as entidades subestatais.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 03/02/2005

Dentro do Plan de actividades da Escola Galega de Administración Pública para o 2005 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse, unhas Xornadas intercontinentais sobre a constitucionalización na Unión Europea e as súas implicacións para as entidades subestatais, conforme as seguintes bases:
1. Obxectivos.
Reflexionar e debater ao máximo nivel os novos desafíos que suscita o avance dos procesos de integración e constitucionalización en Europa e América Latina: perspectivas para a Comunidade Autónoma de Galicia. Preténdese conseguir deste xeito o fomento do debate, o intercambio de ideas, e a difusión da situación e perspectivas das comunidades autónomas españolas (e Galicia en particular) ante o Proxecto do Tratado de Constitución Europea, a ampliación aos países do centro e leste de Europa e os procesos de integración socioeconómicos e políticos en América Latina.
O proxecto do Tratado de Constitución para Europa, que establece un novo marco competencial entre a Unión e os estados membros, require unha formulación desde o dereito constitucional. Se ben os problemas clásicos se encadraban dentro das áreas de economía e dereito da integración, agora hai que incluír o dereito constitucional, pois os protagonistas na integración son os estados e non as rexións. Estas últimas recoñécense na Unión Europea como realidades sociais para a cooperación e o desenvolvemento, pero o papel e as relacións formais entre a Unión Europea e as rexións permanecen no ámbito constitucional interno dos estados membros.
Os promotores científicos desta actividade son a área de dereito constitucional das universidades da Coruña e de La Laguna, a Axencia Española de Cooperación Internacional do Ministerio de Asuntos Interiores, a cátedra Jean Monnet de Economía Industrial Europea da Universidade da Coruña e o Instituto Eurolatino Americano de Integración (IELEPI).
2. Contido.
Trataranse estes temas:
-O proxecto de Tratado constitucional da UE: significado e perspectivas desde a ciencia política, o dereito constitucional e a economía.
-O TRCE e a convenxencia constitucional europea.
-Constitución europea e constitución interna: a perspectiva desde as comunidades autónomas e os estados de estrutura complexa, I, II, III e IV.
-Dereito e economía dos procesos de integración: a experiencia desde Latinoamérica.
-Gobernos subcentrais, locais e grupos de interese na UE.
-Conclusión das xornadas.
3. Destinatarios.
Persoal ao servizo da Xunta de Galicia e da Administración local galega, profesionais e universitarios e interesados en xeral.
4. Desenvolvemento.
-Horario: mañá e tarde.
-Lugar e data: as xornadas convocadas desenvolveranse nas dependencias da Escola Galega de Administración Pública (EGAP), sita no Polígono das Fontiñas, rúa Madrid, 2-4, de Santiago de Compostela, os días 17 e 18 de febreiro de 2005.
5. Inscrición.
-Prazo: remata o martes, día 15 de febreiro de 2005.
-Tramitación de solicitudes: as solicitudes irán dirixidas ao director da Escola Galega de Administración Pública, Polígono das Fontiñas, rúa de Madrid, 2-4 -15707, Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscricións fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 16 de febreiro, de 8.30 a 14.30 horas, aos seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como a de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate das xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ao 85% das horas lectivas programadas, e expresarase neste documento a natureza da actividade e as datas da súa realización.
Santiago de Compostela, 28 de xaneiro de 2005.
Domingo Bello Janeiro
Director da Escola Gallega da Administración Pública
SERVIZO GALEGO DE PROMOCIÓN DA IGUALDADE DO HOME
E DA MULLER